送思道福唐
作者：鄧肅
朝代：宋

paragraphs: 狂風一過天如洗，四卷陰雲空萬里。
高樓月色三更寒，魚歌相應起寒葦。
一樽初對謫仙人，只用瀾翻細論文。
半夜拂衣翩欲往，飄飄逸興凌秋雲。
破浪扁舟一葉細，問君去去端君意。
笑言演峽隘心胸，要觀閩海浩無際。
顧我虀鹽尚泮宮，安得化雲便從龍。
好景欲觀今未遂，憑君驅入錦囊中。